Információs központ létesül a taszári bázisról
Információs központot állítanak fel a közvélemény tájékoztatására a Taszáron hamarosan megkezdődő, az esetleges iraki akcióval összefüggő kiképzéssel kapcsolatosan - jelentette be Gyenesei István, a Somogy Megyei Közgyűlés elnöke vasárnap.
Mivel Taszár ismét a figyelem középpontjába került, Gyenesei szükségesnek tartja és ezért a múlt héten kezdeményezte a Honvédelmi Minisztériumnál a tájékoztatási központ létrehozását. A döntés értelmében az irodát a kaposvári megyeházán állítják fel.
Gyenesei az MTI-nek elmondta: a közgyűlés elnökeként ajánlott fel a megyeháza egyik irodáját, ahol ingyenesen használhatják az infrastruktúrát az erre kijelölt kapcsolattartók. A politikus beszámolója szerint a Honvédelmi Minisztérium elfogadta az ajánlatát, erről vasárnap Matyuc Péter, a HM kommunikációs főigazgatója értesítette. A részletekről kedden a minisztériumban egyeztetnek. Az eddigi tervek szerint annyi már tudható, hogy az információs központban egy amerikai és egy magyar tájékoztatási tiszt dolgozik majd.
Az MTI értesülései szerint gyors ütemben épül a felkészítésre érkező amerikai kiképzők – várhatóan 1000-1200 szakember – és az amerikai hadsereg állományába tartozó arab származású, az Egyesült Államokban vagy Európában élő személyek elhelyezésére alkalmas fogadóhely a taszári bázison. Folyamatosan veszik fel a kiszolgáló magyar személyzetet is.
Belföld